คปภ.ลงดาบประกันแหกคอก
โดนถ้วนหน้า&#8216;ชีวิตวินาศภัย&#8217;ถูกสั่งปรับไม่ทำตามกฎหมาย
12 ต.ค. 2555

โดนถ้วนหน้า‘ชีวิตวินาศภัย’ถูกสั่งปรับไม่ทำตามกฎหมาย
คปภ.สวมบทเข้ม ลงดาบบริษัทประกันแหกกฎ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้ออกประกาศรายชื่อบริษัทประกันชีวิตที่กระทำผิดและถูกลงโทษเปรียบเทียบปรับ ประกอบด้วย บริษัท สยามซัมซุงประกันชีวิต ข้อหาใช้แบบและข้อความกรมธรรม์ประกันชีวิตกลุ่มแบบชั่วระยะเวลาแตกต่างจากแบบและข้อความที่นายทะเบียนได้ให้ความเห็นชอบ 
บริษัท พรูเด็นเชียล ประกันชีวิต (ประเทศไทย) และบริษัท อาคเนย์ประกันชีวิต โดนข้อหาเดียวกันเรื่องมอบหมายให้ บริษัท ทิพยประกันภัย ซึ่งเป็นบุคคลอื่น นอกจากตัวแทนนายหน้า หรือพนักงานของบริษัท ซึ่งมีหน้าที่เกี่ยวกับการรับเงิน เป็นผู้รับชำระเบี้ยแทน ซึ่งบริษัท ทิพยประกันภัย ก็ถูกลงโทษปรับเช่นกัน
นอกจากนี้ ยังมีบริษัท เจ้าพระยาประกันภัย ถูกข้อหาประวิงการจ่ายค่าสินไหมให้แก่ผู้เอาประกันภัยหรือผู้มีสิทธิเรียกร้อง กรณีไม่จ่ายเงินค่าปรับตามสัญญาประกันภัยอิสรภาพ ไม่ตั้งเงินสำรองค่าสินไหมอุบัติเหตุที่เกิดขึ้น ไม่จัดสรรสินทรัพย์ไว้สำหรับหนี้สินและภาระผูกพันตามสัญญาประกันภัยให้ครบตามกฎหมาย
บริษัท คูเนีย ประกันภัย ซึ่งเปลี่ยนชื่อใหม่เป็น บริษัท เคเอสเค ประกันภัย (ประเทศไทย) โดนข้อหาจัดสรรเงินสำรองสำหรับเบี้ยที่ยังไม่ตกเป็นรายได้ของบริษัทและเงินสำรองสำหรับค่าสินไหม ไม่จัดสรรสินทรัพย์ไว้สำหรับหนี้สินและภาระผูกพันตามสัญญาประกันภัยให้ครบตามกฎหมายกำหนด มีการประวิงการจ่ายค่าสินไหมทดแทนให้แก่ผู้เอาประกันภัยหรือผู้มีสิทธิเรียกร้องกรณีไม่จ่ายเงินค่าปรับตามสัญญาประกันภัยอิสรภาพ
สำหรับบริษัท สหมงคลประกันภัย ข้อหาประเมินราคาเบี้ยค้างรับประเภทรถยนต์ไม่เป็นไปตามกฎหมายกำหนด ตั้งเงินสำรองค่าสินไหมและค่าสินไหมค้างจ่ายต่ำกว่าความเป็นจริง และไม่บันทึกค่าสินไหมในสมุดทะเบียนค่าสินไหม 
บริษัท ไทยประกันภัย ข้อหาใช้แบบและข้อความกรมธรรม์ประกันภัยบ้านแตกต่างจากที่นายทะเบียนได้ให้ความเห็นชอบ บริษัท ฟีนิกซ์ประกันภัย (ประเทศไทย) และบริษัท เอเชียประกันภัย 1950 ถูกข้อหาเดียวกันไม่ส่งงบการเงินรายไตรมาสภายในเวลาที่กำหนด
บริษัท ส่งเสริมประกันภัย ข้อหาไม่ส่งงบการเงินรายไตรมาสภายในเวลาที่กำหนด ไม่เปิดเผยข้อมูลเกี่ยวกับฐานะการเงินและผลการดำเนินงานรายไตรมาส ส่วนบริษัท บริรักษ์ประกันภัย ข้อหาไม่เปิดเผยข้อมูลเกี่ยวกับฐานะการเงินและผลการดำเนินงานรายไตรมาส ส่วนบริษัท หยู่เฮงธุรกิจ โบรกเกอร์ โดนข้อหา ขายประกันโดยที่ใบอนุญาตหมดอายุ